**GRAD NAŠICE**

**DJEČJE GRADSKO VIJEĆE GRADA NAŠICA(DGV)**

-je institucionalni okvir za ostvarivanje prava djece na aktivno sudjelovanje u životu Grada Našica

-osigurava djeci slobodno izražavanje mišljenja,iznošenje prijedloga

-sudjelovanje u procesu donošenja odluka,kojima se podiže kvaliteta življenja u Gradu Našice

Na temelju članka 2. Statuta Dječjeg gradskog vijeća Grada Našica,DGV ima 17 vijećnika,a izbornu bazi čine odjeli VI i VII razreda osnovnih škola s područja Grada Našica.

Sastav DGV utvrđuje se na slijedeći način:

1. Osnovna škola D. Pejačević-6 vijećnika
2. Osnovna škola kralja Tomislava-8 vijećnika
3. Osnovna škola Ivan Brnjik Slovak-3 vijećnika

Mandat dječjih vijećnika je dvije godine. Dužnost dječjeg vijećnika je počasna. U izborima za DGV imaju pravo sudjelovati sve učenice i učenici osnovnih škola VI i VII razreda. Kandidat koji se prijavljuje mora biti uzornog vladanja.

Gradonačelnik Grada Našica objavljuje datum i vrijeme izbora za DGV.

Izbori za vijećnike provode se po članku 4.Statuta DGV Grada Našica.

Konstituirajuću sjednicu DGV saziva Gradonačelnik Grada Našica,a sjednicom rukovodi Povjerenik koji saziva i predsjedava sjednicom DGV do izbora Dječjeg gradonačelnika.

 Dječjeg gradonačelnika i njegovog zamjenika biraju vijećnici DGV između sebe,tajnim glasovanjem na konstituirajućoj sjednici. Dječji gradonačelnik zastupa i predstavlja Dječje gradsko vijeće.

Djelokrug rada Dječje gradskog vijeća obuhvaća sljedeća područja:

a) skrb o unapređivanju i zaštiti čovjekove okoliša, o sigurnom i zdravom okružju,

b) brigu o iskazanim potrebama djece u području kulture, tjelesne kulture, športa i

slobodnog vremena temeljem donesenog programa rada,

c) brigu o dječjim potrebama u području zdravstva i socijalne skrbi, razvijajući kod djece

osjećaj humanosti, odgovornosti za drugoga i solidarnosti,

d) planovi razvoja školstva, godišnji planovi i programi rada škole, programi

izvannastavnih aktivnosti,

e) prava i potreba djece s teškoćama u razvoju i invaliditetom,

f) programi obilježavanja važnih datuma i blagdana u školi i Gradu,

g) te o svim drugim planovima i programima od značaja za djecu.

Dječje gradsko vijeće raspravlja, daje mišljenja i predlaže moguća rješenja u svezi problematike iz svog djelokruga i ista dostavlja nadležnim tijelima gradske uprave i škola koja su ih dužna razmotriti i o zaključcima pismeno izvijestiti Gradonačelnika Grada Našica.

Sjednice Dječjeg gradskog vijeća održavaju se po potrebi, a najmanje jedanput u tri mjeseca.

Dječje gradsko vijeće može samoinicijativno, na prijedlog djece i škola raspravljati i iznositi prijedloge o slijedećim pitanjima:

a) potrebama djece i mladih,

b) radu gradskih ustanova i poduzeća s aspekta interesa djece,

c) kapitalnim projektima od značaja za cijelu zajednicu,

d) planovima razvoja školstva,

e) programima izvannastavnih aktivnosti i

f) programima obilježavanja blagdana i važnih datuma u školi i Gradu.

Mišljenja i prijedlozi se dostavljaju nadležnim tijelima gradske uprave, koja su ih dužna razmotriti i o zaključcima pisano izvijestiti Gradonačelnika.

 Koordinacijski odbor DGV

**Statut Dječjeg gradskog vijeća Grada Našica -članak 4.**

Svaka osnovna škola bira broj vijećnika prema članku 2. stavku 1. ovog Statuta.

Izbori se provode na sljedeći način:

1. Gradonačelnik Grada Našica objavljuje datum i vrijeme izbora za Dječje gradsko vijeće najkasnije 21 dan prije održavanja izbora. Na izborima se mogu kandidirati svi učenici VI i VII razreda osnovnih škola na području Grada Našica.
2. U roku od 8 dana od dana objave izbora organizira se u školama prezentacija Projekta „Dječje gradsko vijeće“ za sve učenice i učenike razreda koji sudjeluju u izborima.
3. U roku od 12 dana od dana objave izbora sve zainteresirane učenice i učenici dostavljaju svoju kandidaturu u pisanoj formi ,na predviđenom obrascu,razredniku. Liste kandidata se objavljuju na oglasnoj ploči u predvorju školskih zgrada.
4. Predizborna kampanja počinje teći dan nakon objave liste kandidata i traje do dana koji prethodi danu izbora.
5. U svakom razrednom odjelu osniva se Izborno povjerenstvo koju čine 3 učenika,koji nisu kandidati.
6. Vijećnici Dječjeg gradskog vijeća izabiru se tajnim glasovanjem uz prisustvo razrednika koji jamči pravilnost izbora. Rezultati glasovanja unose se u zapisnik ,na propisanom obrascu,koji potpisuju članovi Izbornog povjerenstva i razrednik.
7. U slučaju istog broja glasova dvoje ili više kandidata iz istog razrednog odjela, izbori se ponavljaju između tih kandidata, neposredno nakon prebrojavanja glasova.
8. Po završenom glasovanju, zapisnici o glasovanju dostavljaju se nadležnom Upravnom odjelu Grada Našica koji u roku od 72 sata objavljuje rezultate izbora na oglasnoj ploči Grada, na službenoj web stranici Grada Našica i na oglasnim pločama škola.
9. Materijal za izbore (informativni letci, upute za provedbu izbora, obrasce za kandidaturu, glasačke listiće i zapisnik o glasovanju) osigurava nadležni Upravni odjel Grada Našica.
10. Sve potrebne uvjete (prostor, vrijeme) za provođenje izbora osiguravaju škole.